साहित्यक यर्थाथवाद चित्रण दरअसल राजनैतिक आंदोलन कन्ने जुड़ेदा ऐ। मार्क्सवादी दर्शन दी रोशनी च जेह्ड़ी समाजक चेतना जागी, उस्से नै साहित्यिक खेत्तरै च प्रगतिवाद दा नां धारण कीता। मार्क्सवादी विचारधारा रूस इच सबनें थमां जादे फैली। उत्थें साम्यवाद पूरी मात्तरा च व्याप्त होआ। भारत ने रूसी क्रान्ति थमां प्रेरणा लेई। भारती नौजुआनें च बेसंदोखी ते बगावत दे जजबे पैदा होए, नतीजे दे तौरै पर भारत इच बी साम्यवादी विचारधारा फैलदी गेई। भारती साहित्यकारें बी इस्सै रस्ते पर चलने च देसै दा कल्याण समझेआ। इत्थुआं प्रगतिवाद दा जन्म होआ ते एह् सबनें भारती भाशाएं दे साहित्यै च दाखल होआ। एह्दे अंतर्गत गै ययार्थवाद चलेआ। हर यथार्थ दे दो धड़े होंदे न-नमियां शक्तियां ते पुरानियां शक्तियां। इंदा दौनें दा संघर्ष चलदा ऐ। पुरानी शक्ति च शोषक वर्ग ते नमीं शक्ति च शोषित वर्ग आउंदा ऐ। नमीं शक्ति पुरानी शक्ति दे नाश इच गै जनता दा मंगल ते कल्याण दिखदी ऐ। एह् शक्ति व्यक्ति दे थाह्र समाज दी होंदी ऐ। एह्दे च समाजक वेदन, अभाव, जिंदगी दा संघर्ष, विश्वास ते जीवन दे सुन्दर भविक्ख दी तांग होंदी ऐ। इयै नेहा यथार्थवादी साहित्य गै अपने जुगै दा प्रतिनिधि साहित्य खोआंदा ऐ। डोगरी भाशा भाशी आम तौरा पर गरीब ते आभवग्रस्त न, इस आस्तै प्रगतिवाद, साम्यवाद, मार्क्सवाद बगैरा दा इंदे उप्पर तौले असर होआ। इयै कारण ऐ जे डोगरी दे तकरीबन सारे गै लखारी प्रगतिवाद ते यथार्थवाद दे पुजारी न। तां बी इस दिशा च अजें उन्ना कम्म नेईं होऐ दा जिन्ना होरनें भारती भाशें दे साहित्यै च होए दा ऐ। पर खुशी दी गल्ल एह् ऐ जे डोगरी बी बाकी भाशाएं आंगर इस दिशा च बराबर दौड़ा करदी ऐ।